Publication: Magyar Közlöny
Issue: MK-2001-78 (Year: 2001, Number: 78)
Era: 1990-2004
Section: a 121/2001. (VII. 10.) Korm. rendelethez
Paragraph Index: 813

2. Az igazgatásoknak az alább felsorolt esetekben joguk van a belföldi forgalomban rendszeresítettekkel azonos díjakat beszedni: 2.1. Levélpostai küldemények feladási díja, amelyet a feladás legvégső időpontjában történő feladásért szednek be a feladótól. 2.2. Küldemények feladási díja, amelyet a felvevő munkahelyek általános nyitvatartási idején túli feladásért szednek be a feladótól. 2.3. A feladó lakhelyén történő küldeménygyűjtés díja, amelyet szintén a feladótól szednek be. 2.4. Visszavételi díj, amelyet levélpostai küldeményeknek a felvevő munkahelyek általános nyitvatartási idején túli visszavételéért szednek be a címzettől. 2.5. Postán maradó küldemények díja, melyet a címzettől szednek be; csomagok feladónak történő visszaküldése vagy utánküldése esetén a felszámított díj nem haladhatja meg a Postacsomag Szabályzatban szereplő összeget. 2.6. Fekbér az olyan, 500 grammot meghaladó súlyú levélpostai küldeményekért és az olyan csomagokért, amelyeket a címzett nem vett át az előírt határidőn belül. Ez a díj nem alkalmazható a vakok írásos anyagaira. Csomagok esetében a díjat a kézbesítést végző igazgatás szedi be azon igazgatás részére, amelynek szolgálatánál a csomagot az előírt időn túl őrizték; a feladónak történő visszaküldés vagy utánküldés esetén a felszámított díj nem haladhatja meg a Postacsomag Szabályzatban szereplő összeget.

Source: https://magyarkozlony.hu/hivatalos-lapok/f597b15385331d02cfdc386713cd11e53a5bf334/dokumentumok/0acad93b9f34ae19c6fa63949170dbc2340a2574/letoltes